# Carrer Major de Sarrià

El carrer Major de Sarrià és una via del barri de Sarrià de Barcelona, que comença a la plaça d'Artós i arriba fins al carrer del General Vives, a la ronda de Dalt. Era el carrer gran de l'antiga vila de Sarrià.

## Història

La via va ser traçada pels romans per pujar des de la plana a la serra de Collserola, on hi havia mines de plata i altres minerals. Van escollir l'espaiosa esquena d'ase que hi havia entre la Riera Blanca i el torrent de les Gardenyes, resguardada de sobtades crescudes torrencials. A l'època medieval, a la part central es construí la parròquia de Sant Vicenç, davant de la plaça Major, i a la seva sagrera, el primer nucli urbanitzat.
L’arribada del ferrocarril el 1869 va ser el detonant del canvi social a Sarrià. L'enderrocament de les muralles de Barcelona va significar una evasió per a la burgesia, i Sarrià es va convertir en un lloc privilegiat per a l’estiueig, per gaudir de l’entorn natural i d’un clima més saludable. La societat menestral es va establir al llarg del carrer Major de Sarrià i va dibuixar, així, un eix comercial de gran vitalitat que continua tenint diversos locals avui ja emblemàtics.
A partir dels anys 1990, la part de sota de la plaça de Sarrià es va fer de vianants, i actualment també ho és la part superior.

## Nomenclàtor

A principi del segle XIX, cada tram tenia un nom diferent: entre les places d'Artós i de Sarrià es coneixia com a 'Cristina', després també 'Prim' i, des de 1922, 'Mayor'. La part alta es coneixia com a 'Capuchinos', i a partir de 1950 també com a 'Mayor de Sarrià'.

## Edificis destacats

| Nº | Edifici | Any | Descripció |
| 74 | Can Canals-Miralles | s. XVIII | Edifici unifamiliar. Bé cultural d'interès local. |
| 93 | Restaurant el Vell Sarrià | s. XVIII | Edifici residencial neoclàssic. Bé amb elements d'interès. |
| 97-101 | Can Margenat | s. XVI | Casa senyorial.Bé amb elements d'interès. |
| 105 | Can Mumbrú | 1889 | Habitatge unifamiliar projectat per Rafael Guastavino i Moreno. Bé amb elements d'interès. |
| 114 | Can Llança | 1789 | Casal senyorívol neoclàssic, amb la pastisseria Foix als baixos. Bé amb elements d'interès. |
| 117 | Teatre de Sarrià | 1907 | Teatre del Centre Parroquial Sant Vicenç de Sarrià. Bé amb elements d'interès. |
| 173 | Cal Mandri | | Edifici unifamiliar, antiga masia. Bé amb elements d'interès. |
| 185 | Hostal Major de Sarrià | 1922 | Edifici unifamiliar noucentista. Bé amb elements d'interès. |
| 189-193 | Casa Grases | s. XVIII | Palauet residencial. Bé amb elements d'interès. |
| 238 | Residència Sant Ignasi | 1903 | Residència de Convalescència Sant Ignasi per a Joves Obreres. Bé amb elements d'interès. |

## Referències

* 1 2 3 4 Mestre, Jesús. Barris i carrers de Sarrià, Sant Gervasi i Vallvidrera. Barcelona: Premsa Local El Jardí SCCL, 2024, p. 30-31. ISBN 978-84-09-66050-6.
* 1 2 «Major de Sarrià, carrer». Nomenclàtor dels carrers. Ajuntament de Barcelona.
* ↑ «Carrer Major de Sarrià». Ajuntament de Barcelona.
* ↑ «Can Canals-Miralles». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Restaurant 'El Vell Sarrià'». Catàleg de Patrimoni. Ajuntament de Barcelona.
* ↑ «Can Margenat». Catàleg de Patrimoni. Ajuntament de Barcelona.
* ↑ «Can Mumbrú (Casa Valentí)». Catàleg de Patrimoni. Ajuntament de Barcelona.
* ↑ «Casa Llansà». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Teatre Parroquial de Sarrià». Catàleg de Patrimoni. Ajuntament de Barcelona.
* ↑ «Casa Josefa Rossell». Catàleg de Patrimoni. Ajuntament de Barcelona.
* ↑ «Hostal Major de Sarrià (Villa Mª de les Angeles)». Catàleg de Patrimoni. Ajuntament de Barcelona.
* ↑ «Casa Grases (Escoles Tàber)». Catàleg de Patrimoni. Ajuntament de Barcelona.
* ↑ «Residència de Convalescència Sant Ignasi per a Joves Obreres». Catàleg de Patrimoni. Ajuntament de Barcelona.